Zue de schlimmschte Quälgeischeter ghöre aber d Schueneschdl. Do hesch am Samschtig in aller Gmüetsrueh dini Montur aaglegt, s beschte Rasierwasser uf d Wange dupft, d Hoor gchtrählt, de Mantel schu griichtet, d Brill, d Schlüssel, de Geldbittel, un hesch de Aafang vun dere H-Moll Mess nomol ghört für dich richtig iischtimme. Langsch no schnell d schwarze Schueh us em Regal in de Kammer, willsch niischlupfe und d Neschdl zämmeknote. Do merksch, dass des nit goht, wil de Neschdl uf de ei Sit z kurz isch, uf de ander defür z lang. Des weisch natürlig schu lang, heschs schu tausend Mol welle riichte, aber halt uffgschobe. Neschdlsch am Bändel rum zwische de Öse, willsch de kurze Teil länger ziege, der weigert sich aber, neschdlsch als furt - selli H-Moll Mess fangt in zwanzig Minute aa un du muesch noch in d Tiefgarage vum Konzerthuus - bis dr de kurze Teil vum Neschdl ruckwärts durch d Öse flutscht un de alles miescht uffneschdle un neji iifädle. Jetz isch de Geiß gschtrait! Kei Zit meh. Andri Schueh her, wo zum Aazug null passe. Un ab ins Konzerthuus jäschte. Im Raum zwische de Fallhöhi vun de H-Moll Mess zue de Schuehneschdl spielt sich s Läbe ab, denk i mr noch bim Iiparke in de vorletschte freie Platz in de Tiefgarage.